ນັກທຸລະກິດຈີນສົນໃຈມາລົງທຶນຫລາຍຂະແໜງຢູ່ລາວ
ກອງປະຊຸມທຸລະກິດລາວ-ຈີນທີ່ໄດ້ຈັດຂຶ້ນເມື່ອບໍ່ດົນມານີ້ຢູ່ນະຄອນຫລວງວຽງຈັນເຫັນວ່າໄດ້ຮັບຜົນສໍາເລັດທີ່ໜ້າເພິ່ງພໍໃຈ, ຫລັງຈາກບັນດານັກທຸລະກິດຈີນທີ່ເຂົ້າຮ່ວມກອງປະຊຸມດັ່ງກ່າວມີຄວາມສົນໃຈມາລົງທຶນໃນຫລາຍຂະແໜງຢູ່ລາວ, ໂດຍສະເພາະຂະແໜງການທ່ອງທ່ຽວ, ການຜະລິດຢາພື້ນເມືອງ, ການສ້າງເມືອງດີຈີຕອນ, ໂຮງຮຽນວິຊາຊີບ, ເຂດອຸດສາຫະກຳ, ການຜະລິດຢາສູບ, ການກໍ່ສ້າງພື້ນຖານໂຄງລ່າງ, ອຸດສາຫະກຳປຸງແຕ່ງອາຫານ ແລະ ອື່ນໆ, ເນື່ອງຈາກມີຫລາຍນະໂຍບາຍພັດທະນາເສດຖະກິດຂອງລັດຖະບານລາວ ສາມາດຕອບສະໜອງດ້ານໂອກາດຂອງການລົງທຶນທີ່ດີ ເປັນຕົ້ນແມ່ນນະໂຍບາຍສົ່ງເສີມການລົງທຶນ, ນະໂຍບາຍສົ່ງເສີມການຄ້າລາວ-ຈີນ, ນະໂຍບາຍການຫັນເປັນກະສິກຳທັນສະໄໝ ແລະ ນະໂຍບາຍຫັນປ່ຽນ ສປປ ລາວ ໃຫ້ກາຍເປັນສູນກາງການຂົນສົ່ງຂອງພາກພື້ນ (Logistic Hub).
ຮອງປະທານສະພາການຄ້າ ແລະ ອຸດສາຫະກຳແຫ່ງຊາດລາວ ໃຫ້ຮູ້ວ່າ:ກອງປະຊຸມນີ້, ເພື່ອສົ່ງເສີມການຮ່ວມມືດ້ານເສດຖະກິດ, ການຄ້າ ແລະ ການລົງທຶນຂອງສອງປະເທດ ໃຫ້ນັບມື້ຂະຫຍາຍຕົວ ແລະ ປະກອບສ່ວນຜັນຂະຫຍາຍເນື້ອໃນຈິດໃຈຂອງແຜນແມ່ບົດວ່າດ້ວຍການສ້າງຄູ່ຮ່ວມຊາຕາກຳລາວ-ຈີນ.